बिजली-पानी के लिए किया कोलियरी का उत्पादन ठप
लखीमाताकोलियरी में गुरुवार को बिजली पेयजल की समस्या को लेकर शासन बेड़िया पंचायत के ग्रामीणों ने जिप सदस्य दुर्गा दास मासस नेता सुकेश मुखर्जी के नेतृत्व में कोलियरी का उत्पादन लगभग एक घंटे तक ठप कर दिया। ग्रामीणों का आरोप था कि, कोलियरी राष्ट्रीयकरण के समय ही जो 300 केवीए का ट्रांसफार्मर लगाया गया था वह आज तक बरकरार है। जिसके कारण आये दिन बिजली की समस्या उत्पन्न हो रही है. बाद में मुगमा क्षेत्र के महाप्रबंधक सदानंद सुमन ने दूरभाष पर ग्रामीणों को उनकी समस्या का समाधान करने के आश्वासन के बाद लोग शांत हुए। इस संबंध में दुर्गा दास ने कहा कि, कोलियरी प्रबंधन ग्रामीणों के साथ सौतेले व्यवहार कर रही है। लगभग 40 वर्ष पूर्व लगाये गए ट्रांसफार्मर को ही प्रबंधन मरम्मति कर उससे बिजली आपूर्ति करवा रही है। एक माह पूर्व भी उक्त ट्रांसफार्मर जलने के बाद ग्रामीणों ने प्रबंधन से 500 केवीए का नया ट्रांसफार्मर की मांग की थी। परंतु प्रबंधन ने खराब पड़े 300 केवीए के ट्रांसफार्मर की मरम्मति कर लगवा दिया। जो एक माह भी नहीं चला तथा पुनः जल गया। वर्तमान समय में इंटर मैट्रिक की परीक्षाएं चल रही है। बिजली नहीं रहने से विद्यार्थियों को काफी परेशानी हो रही है। यदि महाप्रबंधक इस दिशा में शुक्रवार तक सार्थक पहल नहीं करते हैं तो ग्रामीण शांतिपूर्ण तरीके से अनिश्चितकालीन धरना कोलियरी परिसर में देंगे।
hin_Deva hin_Deva